(Návrh)

VYHLÁŠKA 
Ministerstva školstva, výskumu, vývoja a mládeže Slovenskej republiky

z ................ 2026

o kvalifikačných predpokladoch pedagogických zamestnancov a odborných zamestnancov 

Ministerstvo školstva, výskumu, vývoja a mládeže Slovenskej republiky podľa § 85 písm. a) zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon“) ustanovuje:

§ 1
(1) Kvalifikačné predpoklady na výkon pracovnej činnosti pedagogického zamestnanca v kategórii 
a) učiteľ sú uvedené v prílohe č. 1,
b) majster odbornej výchovy sú uvedené v prílohe č. 2,
c) vychovávateľ sú uvedené v prílohe č. 3,
d) korepetítor sú uvedené v prílohe č. 4,
e) školský tréner sú uvedené v prílohe č. 5,
f) pedagogický asistent sú uvedené v prílohe č. 6,
g) zahraničný lektor sú uvedené v prílohe č. 7, 
h) školský špeciálny pedagóg sú uvedené v prílohe č. 8,
i) školský digitálny koordinátor sú uvedené v prílohe č. 9, 
j) učiteľ profesijného rozvoja sú uvedené v prílohe č. 10,
k) pedagogický zamestnanec kandidát sú uvedené v prílohe č. 11.
(2) Kvalifikačné predpoklady na výkon pracovnej činnosti pedagogických zamestnancov v školách a školských zariadeniach pre deti a žiakov so špeciálnymi výchovno-vzdelávacími potrebami v kategórii
a) učiteľ sú uvedené v prílohe č. 1,
b) majster odbornej výchovy sú uvedené v prílohe č. 2,
c) vychovávateľ sú uvedené v prílohe č. 3.
(3) Kvalifikačné predpoklady na výkon pracovnej činnosti odborného zamestnanca v kategórii 
a) psychológ a školský psychológ sú uvedené v prílohe č. 12,
b) špeciálny pedagóg a terénny špeciálny pedagóg sú uvedené v prílohe č. 13,
c) kariérový poradca sú uvedené v prílohe č. 14,
d) logopéd a školský logopéd sú uvedené v prílohe č. 15,
e) liečebný pedagóg sú uvedené v prílohe č. 16,
f) sociálny pedagóg sú uvedené v prílohe č. 17.
(4) Príbuznosť študijných odborov, študijných programov a odborov vzdelávania, ktoré sú kvalifikačným predpokladom na vyučovanie predmetov v hudobnom odbore základnej umeleckej školy, je uvedená v prílohe č. 18.
(5) Doklady, ktorými sa preukazuje splnenie kvalifikačných predpokladov, sú uvedené v prílohe č. 19.
§ 2
(1) Kvalifikačné predpoklady pedagogického zamestnanca sa posudzujú pre príslušnú kategóriu alebo podkategóriu pedagogického zamestnanca podľa príloh č. 1 až 11. Získané vzdelanie sa porovnáva s požadovaným vzdelaním na základe dokladu o získanom vzdelaní, ktorým je pri posudzovaní
a) úplného stredného odborného vzdelania 
1. vysvedčenie o maturitnej skúške,
2. vysvedčenie o maturitnej skúške a výučný list, 
3. vysvedčenie o maturitnej skúške a vysvedčenie o záverečnej pomaturitnej skúške alebo
4. vysvedčenie o maturitnej skúške a osvedčenie o profesijnej kvalifikácii vydané autorizovanou inštitúciou,
b) vyššieho odborného vzdelania vysvedčenie o absolventskej skúške a absolventský diplom, 
c) vysokoškolského vzdelania prvého stupňa 
1. vysokoškolský diplom, vysvedčenie o štátnej skúške a dodatok k diplomu, 
2. vysokoškolský diplom, vysvedčenie o štátnej skúške, dodatok k diplomu a doklad o absolvovaní programu kvalifikačného vzdelávania alebo
3. vysokoškolský diplom, vysvedčenie o štátnej skúške, dodatok k diplomu, osvedčenie o úplnej kvalifikácii vydané vysokou školou a doklad o absolvovaní programu kvalifikačného vzdelávania, ak ide o majstra odbornej výchovy,
d) vysokoškolského vzdelania druhého stupňa
1. vysokoškolský diplom, vysvedčenie o štátnej skúške a dodatok k diplomu, 
2. vysokoškolský diplom, vysvedčenie o štátnej skúške, dodatok k diplomu a doklad o absolvovaní programu kvalifikačného vzdelávania alebo
3. vysokoškolský diplom, vysvedčenie o štátnej skúške, dodatok k diplomu, osvedčenie o úplnej kvalifikácii vydané vysokou školou a doklad o absolvovaní programu kvalifikačného vzdelávania, ak ide o vyučovanie odborných vyučovacích predmetov alebo o praktické vyučovanie.
(2) Kvalifikačné predpoklady odborného zamestnanca sa posudzujú pre príslušnú kategóriu odborného zamestnanca podľa príloh č. 12 až 17. Získané vzdelanie sa porovnáva s požadovaným vzdelaním na základe dokladu o získanom vzdelaní, ktorým je 
a) vysokoškolský diplom, vysvedčenie o štátnej skúške a dodatok k diplomu alebo 
b) vysokoškolský diplom, vysvedčenie o štátnej skúške, dodatok k diplomu a doklad o absolvovaní programu kvalifikačného vzdelávania.
(3) Ak nie je možné posúdiť kvalifikačné predpoklady podľa odsekov 1 a 2  len na základe dokladov uvedených v prílohách č. 1 až 17 a 19, k príslušnému dokladu o získanom vzdelaní priloží pedagogický zamestnanec alebo odborný zamestnanec aj informáciu o obsahu záverečnej skúšky. 
(4) Kvalifikačné predpoklady na výkon pracovnej činnosti učiteľa cudzieho jazyka okrem jazykovej prípravy v cudzom jazyku v materskej škole sa posudzujú na základe porovnania získaného vysokoškolského vzdelania druhého stupňa a požadovaného vzdelania podľa prílohy č. 1 na základe dokladu o získanom vzdelaní, ktorým je 
a) vysokoškolský diplom, vysvedčenie o štátnej skúške a dodatok k diplomu, 
b) vysokoškolský diplom, vysvedčenie o štátnej skúške, dodatok k diplomu a doklad o absolvovaní programu kvalifikačného vzdelávania,
c) vysokoškolský diplom, vysvedčenie o štátnej skúške, dodatok k diplomu a vysvedčenie o štátnej jazykovej skúške alebo 
d) vysokoškolský diplom, vysvedčenie o štátnej skúške, dodatok k diplomu a doklad o absolvovaní ďalšieho vzdelávania v oblasti cudzích jazykov organizovaného vzdelávacou inštitúciou ďalšieho vzdelávania so sídlom mimo územia Slovenskej republiky, ktoré bolo uskutočnené na území Slovenskej republiky, a doklad o vykonaní záverečnej skúšky v tejto vzdelávacej inštitúcii ďalšieho vzdelávania z príslušného cudzieho jazyka najmenej na úrovni C1 podľa Spoločného európskeho referenčného rámca pre jazyky. 
(5) Ak ide o učiteľa, vychovávateľa alebo o majstra odbornej výchovy školy pre deti a žiakov so zdravotným znevýhodnením, školského zariadenia, ktoré poskytuje výchovu a vzdelávanie pre deti a žiakov so zdravotným znevýhodnením, alebo triedy pre deti a žiakov so zdravotným znevýhodnením, získanie vzdelania na požadovanom stupni vzdelania v oblasti špeciálnej pedagogiky podľa § 10 ods. 2 zákona sa preukazuje dokladom, ktorým je
a) vysokoškolský diplom, vysvedčenie o štátnej skúške a dodatok k diplomu v bakalárskom, alebo magisterskom študijnom programe zameranom na špeciálnu pedagogiku v študijnom odbore učiteľstvo a pedagogické vedy alebo
b) absolventský diplom a vysvedčenie o absolventskej skúške v odbore vzdelávania 7518Q špeciálna pedagogika.
(6) Ak ide o učiteľa, vychovávateľa alebo o majstra odbornej výchovy školy pre deti a žiakov so zdravotným znevýhodnením, školského zariadenia, ktoré poskytuje výchovu a vzdelávanie pre deti a žiakov so zdravotným znevýhodnením, alebo triedy pre deti a žiakov so zdravotným znevýhodnením, ktorý nezískal vzdelanie podľa odseku 5, doplnenie vzdelania v oblasti špeciálnej pedagogiky podľa § 10 ods. 2 zákona sa preukazuje dokladom o absolvovaní programu kvalifikačného vzdelávania podľa § 43 ods. 1 písm. g) zákona, ktorým je 
a) osvedčenie o základnom module doplňujúceho pedagogického štúdia ukončenom aj záverečnou skúškou zo špeciálnej pedagogiky alebo 
b) osvedčenie o rozširujúcom štúdiu špeciálnej pedagogiky.
(7) Na posudzovanie kvalifikačných predpokladov na účel splnenia podmienky výkonu činnosti vedúceho pedagogického zamestnanca a vedúceho odborného zamestnanca podľa § 39 ods. 3 písm. a) zákona sa vzťahujú odseky 1 až 3 rovnako. 
(8) Učiteľ, vychovávateľ alebo majster odbornej výchovy školy pre deti a žiakov so zdravotným znevýhodnením, školského zariadenia, ktoré poskytuje výchovu a vzdelávanie pre deti a žiakov so zdravotným znevýhodnením, alebo triedy pre deti a žiakov so zdravotným znevýhodnením, môže preukázať doplnenie vzdelania v oblasti špeciálnej pedagogiky aj 
a) získaním vzdelania v oblasti špeciálnej pedagogiky na nižšom stupni vzdelania, ako je vyžadovaný stupeň vzdelania, na ktorom preukazuje spĺňanie kvalifikačných predpokladov na výkon pracovnej činnosti,
b) vykonaním štátnej skúšky zo špeciálnej pedagogiky v študijnom odbore, v ktorom získal vzdelanie podľa § 12 ods. 1 písm. b) zákona, alebo
c) absolvovaním ďalšieho vzdelávania v oblasti špeciálnej pedagogiky poskytované vysokou školou, ktorá má akreditovaný študijný program špeciálna pedagogika v študijnom odbore špeciálna pedagogika.

§ 3
(1) Ak ide o učiteľa, vychovávateľa alebo o majstra odbornej výchovy, kvalifikačné predpoklady vrátane dĺžky výkonu pracovnej činnosti podľa § 4 sa posudzujú aj s ohľadom na 
a) druh školy a typ školy alebo na druh školského zariadenia a
b) poskytovanie výchovy a vzdelávania deťom a žiakom so špeciálnymi výchovno-vzdelávacími potrebami.
(2) Ak ide o učiteľa odborných vyučovacích predmetov, kvalifikačné predpoklady sa posudzujú aj porovnaním obsahu vyučovaných predmetov podľa školského vzdelávacieho programu a obsahu získaného vzdelania.
(3) Ak ide o majstra odbornej výchovy alebo o pedagogického zamestnanca pracoviska praktického vyučovania, kvalifikačné predpoklady sa posudzujú aj porovnaním odboru vzdelávania, v ktorom majster odbornej výchovy alebo pedagogický zamestnanec pracoviska praktického vyučovania poskytuje výchovu a vzdelávanie, a obsahu získaného vzdelania.
(4) Ak odbor vzdelávania, v ktorom má učiteľ odborného vzdelávania a prípravy v strednej škole alebo majster odbornej výchovy vykonávať pracovnú činnosť, nie je uvedený v prílohe č. 1 alebo v prílohe č. 2, kvalifikačné predpoklady sa posudzujú podľa skupiny odborov vzdelávania.
(5) Ak ide o pedagogického zamestnanca v zariadení sociálnoprávnej ochrany detí a sociálnej kurately alebo v zariadení sociálnych služieb (ďalej len „zariadenie sociálnej pomoci“), kvalifikačné predpoklady sa posudzujú aj s ohľadom na poskytovanie výchovy v špecializovanej samostatnej skupine pre
a) deti s poruchami správania alebo 
b) deti, ktoré vyžadujú zvýšenú starostlivosť z dôvodu, že boli týrané, sexuálne zneužívané alebo že boli na nich páchané trestné činy ohrozujúce ich priaznivý psychický vývin, fyzický vývin alebo sociálny vývin.
(6) Ak ide o odborného zamestnanca zariadenia sociálnej pomoci, rozsah požadovaného vzdelania, ktorý tvoria kvalifikačné predpoklady, sa posudzuje aj s ohľadom na vykonávanie odborných činností, ktoré tvoria druh sociálnej služby alebo ktorými sa vykonávajú opatrenia sociálnoprávnej ochrany detí a sociálnej kurately v zariadení sociálnej pomoci a s ohľadom na vekovú skupinu detí v tomto zariadení.
(7) Ak ide o riaditeľa, od ktorého sa nevyžaduje splnenie predpokladov podľa osobitného predpisu,[footnoteRef:1]) splnenie kvalifikačných predpokladov sa posudzuje na základe dokladov o získanom vzdelaní podľa § 2 ods. 1 písm. d). [1: ) § 7 ods. 5 zákona č. 321/2025 Z. z. o školskej správe a o zmene a doplnení niektorých zákonov. ] 


§ 4
(1) Dĺžka výkonu pracovnej činnosti sa posudzuje na základe dokladov, ktorými sú
a) doklad o každom pracovnom pomere, v ktorom bola vykonávaná pracovná činnosť pedagogického zamestnanca alebo pracovná činnosť odborného zamestnanca, 
b) pracovný posudok vydaný každým predchádzajúcim zamestnávateľom, u ktorého bola vykonávaná pracovná činnosť pedagogického zamestnanca alebo pracovná činnosť odborného zamestnanca, alebo
c) potvrdenie o dĺžke výkonu pracovnej činnosti vydané každým predchádzajúcim zamestnávateľom, u ktorého bola vykonávaná pracovná činnosť pedagogického zamestnanca alebo pracovná činnosť odborného zamestnanca.
(2) Vykonanie prvej atestácie učiteľa profesijného rozvoja sa posudzuje na základe dokladu, ktorým je
a) osvedčenie o vykonaní prvej atestácie alebo
b) iný doklad preukazujúci splnenie podmienky podľa § 90 ods. 1 písm. a) a ods. 2 písm. a) zákona. 

§ 5
(1) Pri posudzovaní splnenia kvalifikačných predpokladov na základe dokladu uvedeného v prílohe č. 19 alebo obsahu študijného programu sa porovnáva obsah absolvovaného vzdelávania s obsahom
a) profesijného štandardu pre príslušnú kategóriu a podkategóriu pedagogického zamestnanca, 
b) štátneho vzdelávacieho programu a školského vzdelávacieho programu a
c) vyučovacieho predmetu, skupiny vyučovaných predmetov alebo vzdelávacej oblasti. 

(2) Ak sa posudzujú kvalifikačné predpoklady na základe dokladu o uznaní odbornej kvalifikácie získanej v inom štáte, pri posúdení sa postupuje podľa výroku rozhodnutia orgánu, ktorý doklad o uznaní odbornej kvalifikácie vydal.

§ 6
Prechodné ustanovenie
Vzdelanie v oblasti špeciálnej pedagogiky podľa § 10 ods. 2 zákona získané do 31. augusta 2019 sa preukazuje dokladom, ktorým je
a) vysokoškolský diplom, vysvedčenie o štátnej skúške alebo dodatok k diplomu v najmenej bakalárskom študijnom programe zameranom na špeciálnu pedagogiku podľa predpisov účinných do 31. augusta 2019,
b) vysokoškolský diplom, vysvedčenie o štátnej skúške v študijnom odbore zameranom na špeciálnu pedagogiku, študijnom odbore učiteľstvo pre školy pre mládež vyžadujúcu 
osobitnú starostlivosť, študijnom odbore vychovávateľstvo pre mládež (osoby) vyžadujúcu osobitnú starostlivosť, vychovávateľstvo pre osoby vyžadujúce zvláštnu starostlivosť alebo v študijnom odbore zameranom na výchovu a vzdelávanie detí alebo žiakov so špeciálnymi výchovno-vzdelávacími potrebami podľa predpisov účinných do 31. marca 2002,
c) vysvedčenie o absolvovaní rozširujúceho štúdia v oblasti špeciálnej pedagogiky, osvedčenie o ukončení kvalifikačného vzdelávania alebo doklad o úspešnom absolvovaní vzdelávania v oblasti špeciálnej pedagogiky poskytnutom vysokou školou, ktorá mala akreditovaný študijný program špeciálna pedagogika podľa predpisov účinných do 31. augusta 2019,
d) vysvedčenie o získaní špeciálnopedagogickej spôsobilosti podľa predpisov účinných do 31. augusta 2019, 
e) doklad o absolvovaní programu vzdelávania dospelých v študijnom odbore špeciálna pedagogika a študijnom programe špeciálna pedagogika, poskytovanom vysokou školou, ktorá mala akreditovaný študijný program špeciálna pedagogika podľa predpisov účinných do 31. augusta 2019,
f) osvedčenie o skončení špecializačného kvalifikačného štúdia v oblasti špeciálnej pedagogiky podľa predpisov účinných do 31. októbra 2009 alebo
g) absolventský diplom a vysvedčenie o absolventskej skúške v odbore vzdelávania 7518Q špeciálna pedagogika podľa predpisov účinných do 31. augusta 2019.
§ 7
Zrušuje sa vyhláška Ministerstva školstva, vedy, výskumu a športu Slovenskej republiky č. 173/2023 Z. z. o kvalifikačných predpokladoch pedagogických zamestnancov a odborných zamestnancov.
§ 8
Táto vyhláška nadobúda účinnosť 1. januára 2027.

